
Flavia-Maria HERDLICSKA (n. 1985) este o tânără flautista 
clujeana formata la Colegiul de Muzica ,,Sigismund Toduta” 
şi la Academia de Muzica „Gheorghe Dima” din 
Cluj-Napoca. După încheierea studiilor de licenţă şi de 
masterat sub îndrumarea Prof. univ. Gavril Costea, în anul 
2013 îşi începe studiile doctorale sub conducerea Prof. univ. 
dr. Adrian Pop. Cercetarea sa doctorală are ca subiect 
repertoriul flautistic contemporan. În calitate de flautista, 
participă la numeroase cursuri de măiestrie, atât în tara cât şi 
peste hotare, unde are oportunitatea de a lucra cu flautişti de 
renume mondial. Dintre aceştia îi amintim pe Carlo Jans, 
Pierre-Yves Artaud, Carine Levine sau Janos Bálint. 
Predilectia sa pentru repertoriul flautistic contemporan se 
manifestă prin susţinerea unor recitaluri de muzică contemporană şi prezentarea unor 
lucrări in primă audiție absolută. De asemenea, a participat la festivaluri precum 
Cluj Modern, Toamna Muzicală Clujeană, Sigismund Toduţă din Cluj-Napoca sau Festivalul 
Meridian din Bucureşti. În prezent, Flavia Herdlicska este profesor de flaut la Şcoala 
Gimnazială de Muzică „Augustin Bena” din Cluj-Napoca, unde susţine o activitate 
pedagogică intensă şi fructoasă. 


REZUMAT 


În textul de faţă, propunem un scurt excurs analitic în creaţia unuia dintre cei mai 
importanţi compozitori ai contemporaneitatii, Brian Ferneyhough. După prezentarea 
câtorva informaţii generale, vom încerca să desluşim câteva aspecte ale limbajului lui 
Ferneyhough prin prisma lucrării Unity Capsule pentru flaut solo. Propunem astfel câteva 
chei de decodificare ale unui limbaj propriu compozitorului, limbaj ce nu se lasă pătruns 
folosind uneltele analitice tradiţionale. Astfel, vom avea în vedere clarificarea unor noţiuni 
legate de limbajul, stilul, interpretarea şi receptarea muzicii lui Ferneyhough prin lentilele 
lucrării mai sus menţionate. 

Cuvinte cheie: „Noua complexitate”, limbaj, aspecte interpretative, Unity Capsule 


1. Biografie 


Brian Ferneyhough este una dintre cele mai marcante şi profund originale 
personalităţi ale muzicii contemporane de avangardă, un compozitor enigmatic şi 
controversat, un moştenitor al serialismului integral al anilor 1950, numit şi 

părintele „Noii complexităţi”. Odată cu recunoaşterea sa internaţională în anii '70, 
muzica sa i-a adus o reputaţie demnă de invidiat, fiind considerat unul dintre cei 
mai semnificativi gânditori ai scenei muzicale contemporane. 

S-a născut în Anglia, la Coventry, la 16 ianuarie 1943. Experiența muzicală 
timpurie şi-a însuşit-o în contextul informal al vieţii muzicale locale, activând 
într-o trupă. Mai târziu a fost admis la Şcoala de Muzică din Birmingham şi apoi la 
Royal Academy of Music din Londra, unde a studiat pentru scurt timp cu profesorul 
Lennox Berkeley. În anul 1968, datorită obţinerii bursei Mendelssohn, a fost primit la 
Amsterdam, lucrând sub îndrumarea profesorului Ton de Leeuw, anul următor 
primind o bursă de studii care i-a oferit posibilitatea să studieze cu profesorul 
Klaus Huber, la Conservatorul din Basel. În această perioadă a câştigat trei ani 
consecutiv premiile Gaudeamus Composer's Competition (1968-1970). Doi ani mai 
târziu, lucrarea Firecycle Beta a fost recompensată cu premiul al II-lea la secţiunea 
italiană a ISCM (International Society for Contemporary Music), iar în anul 1974 a 
dobândit, de asemenea la ISCM, un premiu special pentru cea mai bună lucrare 
înscrisă în concurs la toate categoriile, cu lucrarea Time and Motion Study III. 
În acelaşi an, interpretarea a numeroase lucrări la festivalul de la Royan l-a 
consacrat pe Ferneyhough drept unul dintre cei mai controversati compozitori ai 
noii generaţii de avangardă. Au urmat o serie de alte premii și distincţii, dintre care 
amintim premiul Koussevitzky International Critics (1978) pentru înregistrarea lucării 
Transit la Decca Records, premiul Royal Philharmonic Society pentru compoziţia 
camerala On Stellar Magnitudes (1995) şi premiul Ernst von Siemens Musikpreis 
(2007) pentru întreaga sa creaţie muzicală, titlul de Chevalier de l'Ordre des Arts et 
des Lettres acordat de Guvernul francez in anul 1984. A fost numit membru asociat 
al Royal Academy of Music in 1990 şi membru în conducerea editorială a revistei 
Perspectives of New Music din 1995. Lucrările sale au fost interpretate şi prezentate 
pe marile scene ale festivalurilor de muzică contemporană, dintre care amintim: 
Akiyoshidai, Brussels, Darmstadt, Donaueschingen, Glasgow, Holland Festival, 
Huddersfield, ISCM, La Rochelle, Almeida Festival Londra, Milano, Middelburg 
(Olanda), Paris, Royan, Salzburg, Strasbourg, Veneţia, Varşovia şi Zürich. 


2. Creaţia muzicală 


Brian Ferneyhough este un compozitor versatil care şi-a modelat stilul 
componistic cu fiecare lucrare în parte, de aceea este extrem de dificil să organizăm 
creaţia sa după anumite criterii şi în anumite perioade clar delimitate. Şi totuşi, 
dacă privim mai atent, vom observa o anumită ordonare cronologică pe baza căreia 
vom putea sesiza cel puţin trei perioade de creaţie, perioade pe care însă 
compozitorul nu le consideră ca atare şi pe care ne-am luat libertatea de a le 
delimita doar pentru o mai bună înțelegere a creaţiei sale. Primele sale lucrări 

datează din anul 1963. Sunt compoziţii care marchează debutul compozitorului şi 
trădează influenţa lui Stockhausen şi a lui Boulez prin folosirea unei notații ritmice 
extrem de sofisticate. O primă perioadă de creaţie, manifestată prin explorări 
continue, este reprezentată de lucrările de muzică de cameră şi pian solo. Astfel, 
prima lucrare este Sonatina pentru trei clarinete şi fagot (1963), alături de prima 
lucrare publicată, Four Miniatures pentru flaut şi pian (1965). Această primă 
perioadă cuprinde în continuare lucrări precum: Invention pentru pian (1965), 
Coloratura pentru oboi şi pian (1966), Epigrams pentru pian (1966), Sonata pentru 
două piane (1966), Sonatas for String Quartet (1965-1967), Prometheus pentru flaut 
(piccolo), oboi, corn englez, clarinet (clarinet în mi bemol), fagot şi corn (1965, 
revizuită în 1967), Three Pieces pentru pian (1966-1967) şi Sieben Sterne pentru orga 
(1969-1970). În aceeași perioadă sunt scrise şi o serie lucrări corale şi orchestrale 
precum: Marian Motets pentru două soprane şi opt voci mixte (1966, revizuite în 
2002) şi Missa Brevis pentru douăsprezece voci mixte (1969) dar şi lucrările 
orchestrale Epicycle pentru orchestră de coarde (1968) şi Firecycle Beta (1969-1971) 
pentru două piane şi două ansambluri simfonice. Însă până în anul 1974, anul 
lansării sale la festivalul de la Royan, complexitatea gândirii şi dificultatea extremă 
a creaţiilor sale a împiedicat cunoaşterea acestora pe plan mondial. 

Dacă lucrările timpurii mai prezentau încă semnele influenţei 
compozitorilor mai sus menţionaţi, lucrările scrise între anii 1970-1980 se îndreaptă 
spre un postmodernism asumat — o perioadă de maximă complexitate reprezentată 
de lucrările: Cassandra's Dream Song pentru flaut solo (1970), Time and Motion 
Study I, pentru clarinet bas (1971-77), Time and Motion Study I pentru violoncel 
amplificat şi mediu electronic (1973-76), Time and Motion Study III pentru 
saisprezece voci mixte, percutie si mediu electronic (1974), Transit pentru sase voci 
mixte, trio amplificat si orchestra (1972-1975) si Unity Capsule pentru flaut solo 
(1975-1976). Această perioadă de creaţie se finalizează cu lucrările La terre est un 
homme pentru orchestră mare (1976-1979) şi Second String Quartet (1979-1980), fiind 
perioada cea mai controversată din cariera lui Ferneyhough, pe temelia căreia 
compozitorul şi-a construit întreaga reputaţie. În această a doua etapă de creaţie, 
compozitorul s-a concentrat pe genurile instrumentale de cameră şi solo (excepţie 
făcând singura lucrare scrisă pentru orchestră), testând limitele unei notații 
detaliate şi relaţia interpretului cu propriul său instrument în încercarea de a 
depăşi limitele tehnice ale instrumentului. Lucrările solo sunt tratate de către 
compozitor cu o deosebită atenţie, deoarece acestea permit o intimitate expresivă 
aparte cu un impact direct asupra ascultătorului şi interpretului. 

Atâta timp cât perioada precedentă de creaţie privilegia o polifonie a 
activităţii parametrice, o de-constructie a instrumentului şi a tehnicilor 
interpretative, începând cu anul 1980, această trăsătură se retrage într-un plan 
secundar, lăsând loc ţesăturii gestuale. Astfel începe o nouă etapă de creaţie care 
aduce schimbări în stilul compozitorului, o perioadă de reale dezbateri şi încercări 

de definire şi de conturare a unui stil personal. Aceasta ar reprezenta cea de-a treia 
perioadă de creaţie, o perioadă în care „emblema renascentistă” (figură alegorică) 
reprezintă un simbol utilizat de Ferneyhough în opera sa şi este regăsită în special 
în lucrările solo. Ciclul Carceri d’Invenzione („Închisori imaginare”) pentru 
instrumente soliste şi orchestră de cameră a fost început în anul 1982, iar 
finalizarea acestuia în anul 1986 reprezintă cel mai important proiect de până 
acum. Ciclul cuprinde şapte lucrări, fiecare dintre acestea fiind de sine stătătoare: 
Superscriptio (piculină solo), 1980-1981; Carceri d’Inventione I (pentru ansamblu), 
1982; Carceri d'Inventione II (flaut solo şi orchestră de cameră), 1983-1985, Etudes 
Transcendantales (pe versurile poeţilor Ernst Meister și Alrun Moll) pentru soprană, 
flaut, oboi, violoncel şi clavecin, 1982—85); Intermedio alla ciaccona (vioară solo), 
1986, Carceri d'Inventione III pentru ansamblu cameral extins (optsprezece 
instrumentişti) 1985-'86 şi Mnemosyne (flaut bas şi mediu electronic), 1986 (versiune 
pentru 9 flaute bas, 1986). Prezent în toate lucrările (excepţie făcând Intermedio), 
flautul se dovedește a fi o entitate unificatoare. Melopeea sa începe în registrul acut 
al piculinei (Superscriptio), apoi revine la flautul în do (Carceri d’invenzione II) 
pentru a concluziona întreg ciclul Carceri cu flautul bas (Mnemosyne). În perioada 
anilor '80 se plasează şi alte lucrări importante din creaţia lui Ferneyhough 
precum: Fanfare for Klaus Huber pentru două percutii (1987), lucrarea pentru 
clarinet şi ansamblu La Chute d'Icare (1988) dar şi două cvartete de coarde, Third 
String Quartet (1986-87) si Fourth String Quartet (1987-90), acesta din urmă fiind 
un cvartet cu voce de soprană (text scris de Jackson Mac Low). 

Cvartetele de coarde, şase la număr (dintre care tocmai au fost amintite 
cele cu numerele 3 și 4) ocupă un loc aparte în opera compozitorului. Primul 
cvartet a fost intitulat de către compozitor Sonatas for String Quartet (1967), 
următoarele opusuri începând cu Second String Quartet (1979-80), Third String 
Quartet (1986-87), Fourth String Quartet (1987-90), Fifth String Quartet (2003-06) şi 
până la Sixth String Quartet (2010) care se distanțează semnificativ de primul 
cvartet semnalând mai multe schimbări de viziune. Alte lucrări pentru cvartet sunt 
Adagissimo(1983), Dum transisset I-IV (2006-07), Exordium (dedicată lui Elliott 
Carter, 2008) şi Silentium (2013). 

O altă perioadă ar cuprinde lucrările scrise între anii 1990 şi 2000, perioadă 
în care compozitorul îşi concentrează atenţia asupra compozițiilor de dimensiuni 
extinse. Astfel de preocupări pentru acoperirea unor spaţii muzicale ample se 
manifestă în diferite genuri — lucrări camerale, solo, concertante şi orchestrale. 
Astfel vom încerca să enumerăm lucrări care aparţin unor genuri diverse. Din 
genul solo se remarcă celebra lucrare Bone Alphabet pentru percuție solo (1991), 
Unsichtbare Farben pentru vioară solo (1997-1999), lucrările pentru pian solo Opus 
Contra Naturam (1999-2000) sau Quirl (2011-2013) precum si lucrarea Sisyphus 
Redux pentru flaut alto (2008) — aceasta din urmă inspirată de mitul lui Sisif şi de 
scrierile lui Albert Camus despre teoria absurdului, reprezentând „încercarea 

zadarnică a fiinţei umane de a căuta înţelesuri, în această lume lipsită de valori şi 
adevăr”!. Dintre instrumentele cărora Ferneyhough le dedică lucrări solo lipsesc 
cele de alamă, în mod surprinzător trompeta — instrument la care Ferneyhough a 
cântat el însuși în trupa Coventry. Explicaţia constă în absența comenzilor pentru 
aceste instrumente. 

În ceea ce privește lucrările pentru solist şi ansamblu se remarcă un număr 
de cinci lucrări semnificative: La chute d'Icare pentru clarinet şi ansamblu (1988), 
amintită în perioada anterioară de creaţie, Allgebrah pentru oboi şi ansamblu 
(1990-1996); Terrain pentru vioră şi ansamblu (1991-1992); On Stellar Magnitudes 
pentru mezzo-soprană şi ansamblu (1994) şi Incipits pentru violă, percuție si 
ansamblu (1996). Aceste lucrări concertante se aseamănă cu mici „concerte” de 
muzică camerală şi înfăţişează încercările şi efortul la care este supus interpretul 
stabilind în acelaşi timp un nou raport între solist şi ansamblu. 

Din perioada antemenţionată mai amintim şi alte lucrări precum: Mort 
subite pentru piculină, clarinet, pian, vibrafon şi mediu electronic (1990); Flurries 
pentru piculină, clarinet, corn englez, vioară, violoncel şi pian (1997-1998); O Lux 
pentru flaut (piculină), oboi, clarinet, corn englez, trombon, două viori, viole, 
violoncele şi contrabaşi (2006); Renvoi/Shards pentru chitară şi vibrafon (acordate la 
sferturi de ton, 2008); Liber Scintillarum pentru flaut, oboi, clarinet, vioară, violă şi 
violoncel (2011-2012); Schatten aus Wasser und Stein pentru oboi acordat la sfert de 
ton şi cvartet de coarde (2013). 

Lucrările sale cele mai recente sunt cele scrise pentru ansambluri camerale 
extinse sau orchestră, însă Claus Steffen Mahnkopf constată că aceste piese nu sunt 
foarte cunoscute întrucât au avut parte doar de un număr restrâns de interpretări. 
Dintre aceste lucrări amintim: Plotzlichkeit pentru soprană, mezzo-soprană, alto şi 
orchestră mare (2005-2006); Chronos — Aion pentru orchestră mică (2008-2009) şi 
Inconjunctions pentru orchestră mică (2014). Aici se remarcă atenţia lui 
Ferneyhough pentru culoarea orchestrală, definirea şi creionarea grupurilor mici 
din interiorul orchestrei dar şi evidenţierea calităţii sonore şi a modalitatilor de 
atac, trăsături ce conduc spre formarea unor „instrumente ideale” care să fie 
integre din punct de vedere timbral dar în acelaşi timp discrete din punct de 
vedere structural. 

Jonathan Harvey spunea despre Ferneyhough că este „un serialist 
integral” care depăşeste granițele serialismului, un compozitor dificil de etichetat 
pentru că evoluează treptat, devenind progresiv tot mai sofisticat în acest curent 
principal de gândire europeană caracteristic compozitorilor precum Schoenberg, 
Webern, Stockhausen şi Boulez.’2 
3. Aspecte ale limbajului si stilului muzical 


1 Brian Ferneyhough, Collected Writings (ed. James Boros and Richard Toop), Amsterdam, 1995, pp. 119- 
200. 
2 Jonathan Harvey, Brian Ferneyhough, „The Musical Times”, Vol. CXX, No. 1639, 1979, pp. 723-728. 

Stilul său nu poate fi caracterizat dintr-un singur punct de vedere, chiar 
dacă acesta se referă la notație, la virtuozitatea interpretativă sau la complexitatea 
ritmică privită în detaliu în lucrările sale. Ferneyhough şi-a dezvoltat continuu 
stilul personal care evoluează de la o lucrare la alta, stil ce permite o anumită 
evoluţie în funcție de proiectele abordate. Muzica sa foloseşte un limbaj ce 
devansează graniţele modernismului şi se caracterizează prin originalitate. Starea 
pe care o imprimă muzica sa exprimă un oarecare paradox al proporţiilor 
postmodernismului. Harvey îl caracterizează pe Ferneyhough ca fiind postmodern 
atunci când mărturiseşte că acesta „a absorbit descoperirile serialismului integral 
mai bine decât toţi ceilalți compozitori ai generaţiei sale, fără a se supune regulilor 
impuse de această tehnică de scriitură; aceste explorări impresionează urechea 
auditoriului şi se dezvăluie ca fiind de o vivacitate contrapunctică caleidoscopică”.! 
Complexitatea muzicală specifică partiturilor sale opune rezistenţă formulărilor 
teoretice, cel putin în termenii unei teorii muzicale înțelese în sens general. 
Ferneyhough afirmă, făcând referire la procesele componistice: „ajung la un 
anumit tip de structură configurată mental care are un conţinut şi o formă externă 
ce poate fi modificată în mintea mea. Ideea de „energie”, „greutate”, „densitate” şi 
„moment“ (impuls initial) joacă un rol central în deciziile mele”?. Afirmația ne 
trimite cu gândul la o conceptualizare ştiinţifică a muzicii. Asocierea acestor 
termeni cu conceptele ştiinţifice nu este aparentă. Compozitorul foloseşte toate 
aceste concepte atât pentru a creiona raportul dintre muzică şi ştiinţă, cât şi pentru 
a defini natura muzicii în sine. Roger Redgate concluzionează pe scurt schimbările 
de stil din opera lui Ferneyhough: „Finalul anilor '70 şi începutul anilor '80 au 
marcat o schimbare a limbajului gestic specific muzicii lui Ferneyhough. 
Organizarea materialului este diferită faţă de gândirea complexă şi multistratificată 
cu care muzica lui Ferneyhough a fost asociată. Asta nu înseamnă că lucrările 
muzicale au devenit mai puţin complexe, ci mai degrabă a avut loc o schimbare a 
concepţiei înspre entităţi gestice asimilabile, spre accesibilitate.”* Richard Barrett 
afirmă că „în lucrările de maturitate ale lui Ferneyhough, tehnicile componistice 
sunt disparate (seriale şi non-seriale) şi coexistă fără să fuzioneze.” 

Brian Ferneyhough este influenţat de tehnicile de compoziţie specifice 
anilor '50-'60, mult discutate la Darmstadt, dar şi de cele întâlnite în cadrul celei 
de-a doua școli vieneze, cea care a „dezintegrat” practic sistemul tradiţional. 
Compozitorii care şi-au desfăşurat activitatea în perioada anilor '50 şi mai târziu au 
îmbrățișat acest sistem de organizare, adaptându-l propriilor nevoi creatoare. 


1 Jonathan Harvey, Brian Ferneyhough, in The Musical Times 120/1639 (1979)p. 723-728. 

2 Brian Ferneyhough, „Interview with Paul Griffiths” in Collected Writings, Harwood Academic Press, 
Amsterdam, 1995, p. 239. 

3 Roger Redgate, Brian Ferneyhough’s Etudes Transcendentales, in Contemporary Music Review, 20/1, 2001, 
pp. 79-100. 

Acest mediu efervescent a influenţat numeroşi tineri compozitori din întreaga 
Europă care, pornind de la aceste premise, şi-au dezvoltat şi consolidat un stil 
independent, deschizând noi direcţii în muzica contemporană. Revenind la 
Ferneyhough vom sesiza că demersul său componistic pleacă de la un mod de 
gândire serial pe care îl extinde şi îl exploatează la maxim, ajungând la o 
organizare independentă a parametrilor. Noţiunea de parametru reprezentând o 
variabilă independentă, definită prin mulţimea proprietăţilor acesteia, ce are o 
caracteristică constructivă şi funcţională; iar în contextul muzicii lui Ferneyhough 
se referă la folosirea simultană a diverşilor parametri ai scriiturii. Astfel, numărul 
acestora se multiplică până la limita posibilităţilor instrumentale, ceea ce are ca 
rezultat încărcarea extremă a partiturii. Ferneyhough explică: „sunt preocupat să 
stabilesc densitatea materialului muzical şi exactitatea parametrilor şi să obţin o 
imagine de ansamblu asupra acestor două concepte prin tratări diferite în cadrul 

unei singure lucrări”!. „Există două trăsături fundamentale ce persistă în întreaga 
sa creaţie: polifonia parametrică şi partitura virtuala.”? Polifonia parametrica este o 
expresie sintagmatică ce se referă la simultaneitatea straturilor sonore care se 
întrepătrund contrapunctic. Pentru realizarea acestei scriituri compozitorul 
utilizează simultan diverşi parametri ai scriiturii, vizând înălţimea, durata, 
timbrul, ritmul, densitatea, polifonia, forma sau aspecte componistice globale. 
Astfel, scriitura pluriparametrică va presupune o tipologie specifică în care prin 
parametru vom înţelege o anumită unitate texturală constitutivă drept calitate 
(dinamic-evolutivă) a ansamblului textural-procesual. Am putea spune că este 
vorba despre o polifonie de tip masă/textură, ţinând cont de „densitatea 
evenimentelor, cantitatea informaţiilor, atenţia pentru detaliu şi similitudinea şi 
contrastul elementelor, dar şi viteza de desfăşurare (de obicei rapidă)”.? Este o 
polifonie caracterizată de o complexitate enormă care produce „o dispersare a 
sunetelor pe toată întinderea spectrului sonor.”4 

Partitura devine astfel o „urmă sonoră” a ceea ce compozitorul numeşte 
„o masă neformată a voinţei creatoare” (a intenţiei componistice) şi o hartă virtuală 
în care „polifonia hiperactivă”5 tipică lui Ferneyhough îşi găseşte un recipient 
propriu. Lucrări precum Time and Motion Study I, Carceri d'Invenzione, Kurze 
Schatten I, ultimele trei cvartete de coarde şi La Chute d'Icare ilustrează o 
caracteristică importantă a acestui mod de gândire. Aceste trăsături îi permit 
compozitorului să folosească densități diferite ale materialului (oscilând între 
senzaţia „de mult prea mult” si starea unui „impact psihologic imediat”) care pot 


! Brian Ferneyhough, Collected Writings, ed. Richard Topp si James Boros, Routledge, London, 2006. 
Prima publicare la Harwood Academic Press, Amsterdam, 1995, p. 55. 

2 Dan Dediu, Radicalizare si guerrila, Teorii, ipoteze şi proiecții muzicale, Editura Muzicală, 2004. 

3 Dan Voiculescu, Polifonia secolului XX, Editura Muzicală, Bucuresti, 2005, p. 144. 

4 Ibidem, p. 152. 

5 Dan Dediu, Radicalizare si guerrila. Teorii, ipoteze si proiectii muzicale, Editura Muzicala, 2004. 

lua forma unei accelerări sau răriri, chiar şi acolo unde nu există schimbări de 
tempo, punctând ceea ce Ferneyhough numeşte „experienţa multistratificata.”! 
Evoluţia sa stilistică de-a lungul anilor poate fi explicată prin modul în care 
compozitorul dezvoltă conceptul de parametru. Richard Topp şi Jonathan Harvey 
identifică în evoluţia compozitorului „o independenţă expresivă a parametrilor 
care provine din moştenirea serială, însă se distanțează de aceasta prin faptul că 
lucrările de maturitate ale lui Ferneyhough recurg la utilizarea unor parametri care 
acţionează şi interacționează ca parti ale unui întreg cu un scop bine definit.” 

Pe lângă elaborarea materialului serial, Ferneyhough întrebuințează un alt 
parametru şi anume metrica iraţională (legată de fracțiile matematice) având drept 
rezultat o complexitate ritmică greu de descifrat la prima vedere. Redarea foarte 
exactă a acestor ritmuri necesită o atenţie şi o coordonare fizică şi mentală extrem 
de mare din partea interpretului. Cu privire la folosirea acestor structuri metrice 
Ferneyhough ne destăinuie o serie de raționamente care atestă faptul că această 
particularitate reprezintă cel mai important aspect al muzicii sale. „Cea mai 
semnificativă şi recentă descoperire în muzica contemporană este absorbţia globală 
de structuri metrice iraționale” şi mai departe în acelaşi citat compozitorul ne oferă 
lămuriri cu privire la această afirmaţie „ceea ce am vrut să spun este faptul că 
resursele legate de metru sunt foarte puţin exploatate şi că avem nevoie de o 
reintegrare a structurilor metrice în modul nostru de procesare a informaţiei 
sonore”. „Metrul reprezintă o formă de mediere în departajarea sectiunilor, 
necesară pentru observarea curgerii timpului.” Ferneyhough nu vede metrul ca o 
formă de ierarhizare a pulsului, ci mai degrabă „ca un spaţiu determinat sub raport 
cantitativ, bine articulat si diferenţiat”3. Acesta este conceptul pe baza căruia 
Ferneyhough schiţează întreaga structură metrică a unei piese. 

Ferneyhough este recunoscut pentru partiturile sale descurajator de 
complicate, notația extrem de detaliată şi de complexă fiind una dintre 
caracteristicile uşor de recunoscut în lucrările sale. Importanţa aventurii de la 
Darmstadt este evidentă în primele sale lucrări, în care notația ritmică extrem de 
sofisticată reflectă influenţa lui Stockhausen şi a lui Boulez. Scriitura sa este foarte 
riguros organizată şi extrem de densă din punct de vedere notational si 
informaţional, aspecte care par a îngreuna atât interpretarea cât şi receptarea 
muzicii sale. Complexitatea dusă până la exacerbare se regăseşte în realizarea 
grafică a partiturilor sale, dar şi în rezultatul sonor al acestora. Detaliile notationale 
sunt concepute ca o „invitaţie directă la adresa interpretului de a conferi muzicii 
noi înțelesuri”.+ Cu privire la importanţa factorului notational, Ferneyhough 
mărturiseşte că „nici o notație, oricât de reprezentationala ar fi nu poate să 


1 Brian Ferneyhough, Collected Writings, op. cit. 

2 Ibidem, p. 67. 

3 Björn Heile, The Modernist Legacy: Essays on New Music, Ashgate, April 20, 2009. 

4 Barrie Webb, Richard Barrett, Imaginary Trombone, „Content Music Review”, 26, nr. 2, 2007. 

surprindă toate aspectele sonore”!, iar noua direcție a complexităţii nu trasează o 
relaţie între sistemul componistic, reprezentarea notaţională şi realizarea sa 
acustică, ci caută să „elucideze tocmai natura problematică a acestui raport”. Astfel 
Ferneyhough contrazice cele spuse de James Boros potrivit căruia „compozitorii 
Noii complexitati ar căuta un sistem perfect de compoziţie, de transmitere şi de 
receptare a muzicii lor“, argumentând că „nu perfecțiunea sistemului este punctul 
principal al noii estetici, ci descoperirea legăturii intrinseci care se formează între 
partitură şi interpret, o conexiune în care notația joacă un rol important.”? 
Obiectivul central al notatiei este acela de a propune interpretului nenumărate 
soluţii interpretative, care să nu fie mecanice sau rigide. Evaluarea vizuală a unei 
partituri scrise de Ferneyhough pare, la o primă vedere, să minimalizeze rolul 
interpretului în sine. Însă scopul notatiei este în opinia noastră tocmai acela de a 
maximiza rolul interpretului în actul interpretativ. Într-un interviu, Ferneyhough 
explică cum poate fi văzută notația de către interpreţi: 

„(1) o privire de ansamblu a patternurilor gestice, fără a tine cont de 
exactitatea detaliilor, pentru a percepe schimbările ritmice; (2) o ,,re-invatare” prin 
care vor fi abandonate structurile generale pentru a ne concentra asupra ritmului şi 
expresivitatii fiecărei note în parte;....(3) o reconstituire progresivă a unităţilor 
gestice stabilite la început ca experienţă câştigată de-a lungul acestor stadii de 
pregatire.”4 „O interpretare frumoasă şi corectă nu este un tel in sine... însă o 
interpretare convingătoare şi adecvată va rezulta din încercarea de a reda cât mai 
multe detalii prezente în partitura scrisă” spune Ferneyhough în prefața lucrării 
Cassandra’s Dream Song. Excesul şi dinamica formelor de notație reprezintă astfel 
pentru compozitor un mod oportun de a transmite o varietate de semnificații 
muzicale şi îndeplineşte funcţia de „filtru aplicat unui labirint de posibilităţi pe 
care compozitorul îl poate explora.”> Important este însă ceea ce se întâmplă între 
aceste stadii: compoziţie, partitură şi interpretare. 


4. Unity Capsule pentru flaut solo (1975-1976) 


Una dintre lucrările de referinţă din literatura muzicii pentru flaut din a doua 
jumătate a secolului XX este Unity Capsule. Dintre toate lucrările scrise pentru flaut 
solo de-a lungul anilor '70, lucrări de o mare virtuozitate, Unity Capsule este poate 
cel mai elocvent exemplu al Noii complexitati şi reprezintă continuarea seriei 


1 Brian Ferneyhough, Collected Writings, op.cit. 

2 Ibidem, p. 260. 

3 Ibidem, p. 340. 

4 Brian Ferneyhough si James Boros, Shattering the Vessels of Received Wisdom, in Perspectives of New 
Music, Vol. 28, No. 2 (1990), p. 25. 

5 Brian Ferneyhough, prefata lucrării Cassandra’s Dream Song, Peters Edition Limited, Hinrichsen House, 
www.editionpeters.com. 

începută de Ferneyhough cu Time and Motion Study, serie care face apel la 
potenţialul energetic (muzical şi psihologic) al solistului pus în fata unei partituri 
care „nu poate fi cântată la propriu de un singur interpret”.! Unity Capsule a fost 
scrisă în cursul anilor 1975-1976, dedicată flautistului Pierre-Yves Artaud şi 
interpretată in primă audiție de către acesta în martie 1976 la Festivalul de la 
Royan. Potrivit titlului, Unity Capsule reprezintă, pe de o parte, o temă 
alchimico-stiintifica ce defineşte muzica sa din această perioadă, iar pe de altă 
parte face referire la investigarea completă a deconstructiei şi reasamblării 
materialului pe mai multe niveluri, trăsătură ce reprezintă una dintre amprentele 
personale ale stilului său componistic. 


4. 1. Aspecte structurale si tehnice legate de lucrare 

Lucrarea Unity Capsule reprezintă o îndepărtare drastică de lucrările 
semnificative pentru flaut solo ale lui Debussy, Varese şi Jolivet, deschizând noi 
orizonturi acestui gen. În prefața partiturii, compozitorul propune un set de 
informaţii şi lămuriri cu privire la interpretarea lucrării. Aceste instrucțiuni se 
împart în două secţiuni principale: o secţiune se referă la emisia sonoră iar cealaltă 
la emisia vocală (scriitura utilizează două voci, interpretul fiind solicitat să se 
concentreze atât asupra părţii de flaut cât şi asupra celei scrise pentru voce). 
Flautistul este pus în situaţia de a experimenta şi de a realiza mai multe straturi 
melodice, cântate simultan sau alternativ cu vocea şi cu flautul, procedeu care 
„încapsulează” aceste straturi separate într-unul singur. 

Compozitorul foloseşte un tip de scriitură foarte complex şi extrem de 
detaliat, care îşi extrage rădăcinile din tradiţia serială. Densitatea materialului 
muzical folosit şi a notatiei extrem de minuţios realizate este rezultatul aplicării 
acestor principii în cadrul unor planuri simultane, conducând astfel spre un nou 
rezultat, proaspăt şi expresiv, străin reprezentanţilor serialismului. Scriitura 
polifonică atinge apogeul în această lucrare, unde planurile supraîncărcate ale 
notatiei şi tratarea diverşilor parametri ce vizează ritmul, durata, timbrul şi chiar 
tempoul au tendința să mascheze şi să îngreuneze percepţia structurilor 
intonationale. Există două planuri suprapuse şi unul, am putea spune, imaginar: o 
linie orizontală care reprezintă linia vocală; un portativ pentru sunetele cântate la 
flaut şi un sistem nescris (deasupra portativului) pentru procedee ale tehnicii 
extinse. Astfel partitura va înfăţişa o scriitură pe o arie vastă, formată din 
nenumărate procese şi permutări. Ferneyhough sugerează prin această scriitură o 
multitudine de niveluri polifonice ce dau naştere unei ţesături încâlcite de 
complexitati, extrem de ample si de dificil de descifrat. Astfel putem împărţi 
sistemele menţionate anterior în parametri, care se împart la rândul lor în 
parametru dominant (scriitura pentru flaut) şi parametri complementari (scriitura 


1 Barbara Lüneburg, A holistic view of the creative potential of performance practice in contemporary music, 
Brunel University, London, 2013, p. 54. 

folosită pentru a nota vocea, dar şi procedee ale tehnicii extinse), astfel încât 
variabilitatea funcţiei dominante şi deplasarea ei între straturi va funcţiona ca 
stimulator al tensiunii evolutive a întregului proces sonor (de exemplu în secţiunea 
II lipseşte parametrul voce, atenţia fiind îndreptată înspre ceilalţi doi parametri). 
Aşa cum reiese şi din titlu, forma, materialul muzical şi tehnicile specifice flautului 
sunt indivizibile şi unificate în lucrarea Unity Capsule. Lucrarea de fata reprezintă 
metaforic o lume nelimitată din punct de vedere expresiv. 

Întâlnim aici un concept mult îndrăgit de compozitor şi anume noţiunea de 
„formă interferată”, dezbătută de Ferneyhough într-un interviu din 1991: „acest 
concept arată importanţa intersectărilor şi suprapunerilor unor straturi ale 
polifoniei parametrice care necesită un mod aparte de tratare şi au o anumită 
semnificaţie”.! Conceptul se poate aplica principial oricărei lucrări, dar este adresat 
în special lucrărilor solo. În Unity Capsule ,,interferenta” se referă la nivel micro, la 
tehnica ce solicită interpretul să cânte simultan cu vocea si cu flautul; într-un alt 
context, o asemenea interferență se regăseşte în tehnica soliştilor vocali din Time şi 
Motion Study III, care trebuie să cânte şi să fluiere simultan. Această interferenţă 
este mai dificil de realizat cu un singur interpret şi instrument, cadrul de operare 
fiind limitat. Potrivit compozitorului interferența implică „fațete ale unei polifonii 
latente”? manifestate în modul de organizare şi interacţiune a materialului sonor. 
Tratarea formală rămâne concentrată pe distribuirea energiei şi a transferului între 
diferite tipuri de materiale. Astfel lucrarea este compusă din trei părţi distincte care 
se cântă fără întrerupere, rezultând o pânză sonoră complexă. Compozitorul 
notează fiecare secţiune (parte) cu cifre romane - I, II, III şi grupează aceste secţiuni 
in subsectiuni indicate prin cifre arabe şi litere mici, asemănător cu organizarea 
unui text ştiinţific. Cu siguranță sistemul de notație cifră-literă folosit de 
compozitor este mai uşor de aplicat şi oferă interpretului puncte de reper pentru 
urmărirea corectă a partiturii. Acest tip de notație permite de asemenea varierea 
numărului de subsectiuni de la o parte la alta. 


1 Joshua Cody, director artistic al ansamblului Sospeso: „Brian Ferneyhough in conversation with 
Joshua Cody”, 1996. 
2 Kathryn Lukas, Cassandra's Dream Song and Unity Capsule, in Contact 20, 1997, pp. 9-11. 

Exemplul 1: Grafic ce reprezintă organizarea formală a piesei în secţiuni şi subsectiuni 


Secţiunea I se deschide printr-un moment de „linişte absolută şi lipsă de 
mişcare”, apoi începe melopeea flautului. Secţiunea a I-a foloseşte o scriitură care 
evită linia vocală şi este marcată de indicatia A tempo: agitato ma leggiero, după un 
moment de poco tenuto care marchează tranziţia între cele două secţiuni. Vocea 
scrisă sub forma unei linii independente reapare doar în secţiunea a I-a. Astfel 
secțiunile I şi III încep „dintr-o linişte absolută” şi evoluează treptat. Desi se 
derulează pe unităţi diferite de timp, aceste momente de tăcere (care în secțiunea I 
durează 15 secunde, iar în cea de-a I-a se întinde pe durata a doar 9 secunde) 
constituie o stare de aşteptare pentru auditor, reorientează publicul înspre opoziţia 
sunet — linişte, restabileşte tensiunea iniţială şi acţionează ca un indicator 
structural. Spre finalul lucrării secţiunile se reorganizează şi se asamblează perfect, 
în schimb materialul este fragmentat şi contrastant, infatisand o scriitură din ce in 
ce mai transparentă care devine în cele din urmă o manifestare a momentului de 
linişte din debutul lucrării realizat printr-un „zgomot colorat”. 

Primele două secţiuni conţin o mixtură de materiale, în timp ce secțiunea 
finală nu are niciun material episodic, îmbinând materiale contrastante şi generând 
un „transfer de energie” similar cu cel regăsit în Cassandra's Dream Song (între 
materialele contrastante). Termenul de „formă interferată” este pe deplin confirmat 
prin multiplele moduri de alăturare a materialelor contrastante din această lucrare. 
Conceptul va căpăta semnificaţii particulare în viziunea lui Ferneyhough de mai 
târziu (după anii 2000, Plătzlichkeit — 2006). 

Partitura beneficiază şi de numeroase instrucţiuni scrise, grupate în nişte 
„cutii” (boxes) care apar peste tot în piesă. Aceste „cutii” conţin texte explicative 
care aglomerează partitura, dând senzaţia de încărcare si justificând astfel 
termenul de notație „neagră” folosit de critici. 

Nelimitându-se doar la folosirea unei scriituri virtual polifonice, 
Ferneyhough pune bazele unui sistem de notare a înălțimilor care poate fi grupat 
în trei categorii. Notaţia folosită cuprinde: „a) intervale formate din semitonuri sau 
intervale mari, b) intervale formate din sferturi de ton (24 de sunete) 


24-note scale Cignering enharmonic equivolents), 


Exemplul 2: sferturi de ton (24 de sunete) 


c) intervale mai mici de un sfert de ton (1/5) (31 de sunete), intalnite doar in 
secțiunea a III-a şi notate doar in mers ascendent prin simbolul „31-tone”. 


A] - note pitches employed m thie werk 


tek Taz é p Hi 7 = — E, 
NHB. Some of the above pitches will require slight embouchure 
adjuctment fo produce tempered intervals 


Exemplul 3: Intervale mai mici de un sfert de ton, 1/5 (31 de sunete) 


Pentru notatia amintită mai sus, Ferneyhough foloseşte o formulă fixă care 
se aplică fiecărui sunet în parte, în legenda partiturii găsim tabele cu grifurile 
necesare pentru realizarea intervalelor de sferturi de ton şi a intervalelor mai mici 
de un sfert de ton (1/5). 

Trebuie să amintim şi prezenţa unui al patrulea tip de notație numită de 
compozitor „notație microtonală”, ce reprezintă „înălțimi nedeterminate care 
stabilesc frecvența generală a sunetului în relaţie cu înălțimea sunetului anterior, 
fiind notate în manieră grafică.”! 


1 Brian Ferneyhough, Unity Capsule - Notational Conventions, Peters Edition Ltd., London, 1975, 
Notational Conventions. 

(#) No breath moy be taken in the 
“senza misura” aftar point given on 
the previous page. When air reserves 
are exhausted, the actions for the 
remaining material are to` be mimed 


Silently. At an appropriate moment tha 


before releasing suddenly the breath: 
ab the same instant the instrument is 


rapidly (and demonstrabivety) lowered. 


Halstan & Co. Lrd., Amersham, Bucks., England 


Exemplul 4: Notatie grafica 


Tot compozitorul este acela care ne oferă informaţii în legătură cu 
realizarea acestei notații microtonale: „se foloseşte un sunet care necesită doar 
folosirea grifurilor mâinii stângi, schimbând culoarea sunetului prin mişcarea 
rapidă a degetelor mâinii drepte”! (bisbigliando). Toate aceste detalii reprezintă 
pentru interpret o cale de deslusire a lucrării, ajutată si de faptul că în prefaţă 
Ferneyhough oferă informaţii necesare traducerii în sunet a celor scrise prin 
indicarea exactă a grifurilor ce trebuiesc folosite. Pe lângă informaţiile cu privire la 
realizarea acestor intervale, compozitorul aminteşte şi de importanța modificării 
poziţiei ambuşurii pentru realizarea optimă a intervalelor netemperate si 
precizează faptul că Unity Capsule se poate cânta doar pe un flaut cu clape deschise 
şi cu picior de si. 

În legătură cu frazele muzicale, vom constata faptul că acestea sunt 
formate din gesturi şi figuri muzicale, lungimea lor variind în funcţie de cantitatea 
de informaţie pe care compozitorul doreşte să o cuprindă. În organizarea 
materialului, compozitorul alternează secţiuni şi segmente care pot fi constituite 
dintr-un număr de gesturi distincte. Astfel, el foloseşte mai multe categorii de 
gesturi precum: tipuri de structuri încadrate într-o măsură sau structuri ample 
extinse pe mai multe măsuri, tipuri de glissando sau flutter tongue, figuratii rapide, 


1 Mai multe informaţii despre realizarea acestui efect vom găsi în cartea lui Robert Dick, The Other Flute, 
Oxford University Press. 

triluri sau transformări ale culorii sunetului prin acţionarea diferitelor grifuri, 
procedee ale tehnicii extinse sau prezenţa unor patternuri ritmice sau melodice. 
Rezultatul sonor al acestor fraze muzicale este de fapt un continuum, o 
întrepătrundere de stări diverse, un fel de mozaic de semnificaţii. Interpretul are 
un rol decisiv în realizarea frazării muzicale, trebuind să obţină un real contrast de 
stări între diferitele secţiuni ale lucrării sau în cadrul aceleiaşi secţiuni. 


4. 2. Aspecte idiomantice şi tehnice 

Prin modul de tratare a instrumentului compozitorul doreşte „să 
depăşească limitele tehnice şi expresive ale flautului, limitele unei scriiturii 
tradiţionale şi chiar ale unor valori estetice înrădăcinate în conştiinţa publicului 
meloman.”! Această particularitate stilistică este reliefată prin tratarea şi extinderea 
posibilităţilor flautului, dar şi prin dezvoltarea aptitudinilor interpretului. Notatia 
şi detalierea foarte amănunţită a scriiturii necesită din partea compozitorului o 
familiarizare cu flautul şi cu tehnicile specifice acestuia. „Când încep să compun, 
mă gândesc în primul rând la idiomatica instrumentului pe care îl voi folosi în acea 
lucrare. Sunt foarte atent ca lucrurile pe care i le cer unui instrumentist să fie atât 
de specifice încât solistul să-şi dorească să scaneze până în profunzime esenţa 
launtrica a instrumentului său. Asta nu implică tot arsenalul de tehnici, dar trebuie 
să ne asigure la nivel auditiv că aceste procedee ale tehnicii extinse sunt atât de 
proprii instrumentului încât nu am putea să ne imaginăm un alt instrument care să 
cânte la fel acelaşi material muzical” ? Folosirea acestor tehnici reprezintă în primul 
rând un declanşator al potenţialului instrumentului, care acţionează ca un mijloc 
de deblocare a restricţiilor şi permite extinderea capacităţilor acestuia, trecând 
dincolo de limitele recunoscute ca fiind cele caracteristice, „limite care pentru 
instrument par a fi inutile şi fără sens”? Compozitorul ne mărturiseşte că actul 
componistic reprezintă pentru el o scenă în care actorii principali sunt interpretul şi 
„partitura muzicală”. Foloseşte această alăturare pentru a ne face să înțelegem cât 
de importantă este notația şi funcția interpretului în descifrarea acesteia, pentru ca 
interpretarea să surprindă obiectivul propus de compozitor. „Abordarea mea 
instrumentală este gândită sub forma unui spaţiu teatral în care îmi distribui 
acțiunile, având prioritate relaţiile dintre interpret şi partitura muzicală” .+ 

Lucrarea Unity Capsule dezvăluie o multitudine de niveluri ale polifoniei 
parametrice prin folosirea sunetelor cântate simultan cu flautul şi vocea? şi prin 
multitudinea de procedee ale tehnicii extinse. Realizarea polifoniei parametrice 


1 Brian Ferneyhough interviewed by John Hails. 

2 Lois Fitch, Brian Ferneyhough, intellect Bristol, Uk/Chicago, USA, p. 70. 

5 Idem, p. 32. 

4 Brian Ferneyhough, Unity Capsule - Notational Conventions, ed. cit. 

5 Robert Dick, The Other Flute: A Performance Manual of Contemporary Techniques, Oxford University 
Press, 1975, p. 135. 

necesita din partea interpretului multă precizie ritmică şi intonationala, producerea 
schimbărilor bruşte, neaşteptate, de tempo si de articulare a sunetului şi 
importanţa acordată culorii sunetului, toate acestea sugerând caracterul de 
virtuozitate al acestei lucrări. Senzatia de încărcare a partiturii se intensifică şi prin 
utilizarea unui registru variat de ornamentări ale sunetului, ce au rol decorativ. 

Astfel, provocările pe care muzica lui Ferneyhough le pune în fata 
interpretului implică atât dificultăţi de ordin tehnic, cât şi mental. În analiza de faţă 
le vom împărţi în: 1) provocări tehnice care se referă la realizarea precisă şi exactă a 
ritmurilor complexe, executarea cu succes a tehnicilor de emisie neobisnite, 
iscusinta de a reda succesiuni de valori foarte mici într-un tempo mare si de a face 
faţă unui material muzical contrastant, de a comunica efectiv conţinutul muzical 
complex şi coordonarea şi rezistenţa fizică necesară realizării unei interpretări 
competente şi 2) provocări mentale ce implică: analiza piesei, prioritizarea 
elementelor interpretative, luarea de decizii din punct de vedere interpretativ, 
răbdarea metodică din partea interpretului în procesul de învăţare a piesei şi 
rezistenţa mentală în cursul interpretării live. Pentru abordarea unei asemenea 
lucrări e nevoie din partea interpretilor de o pregătire substanţială şi bine 
organizată, dar şi de o investigare în amănunt a identităţii artistice şi estetice a 
compozitorului. Cântând el însuşi la flaut, Ferneyhough a fost conştient de 
posibilele arii de explorare atât a sonorităţii cât şi a tehnicii instrumentale, si a 
început să le dezvolte considerabil. 

Ferneyhough afirmă: „capacitatea flautului de a reda o densitate completă 
şi complexă pe mai multe niveluri simultan, în timp ce filtrează un înalt grad de 
unitate, este o trăsătură inimaginabil de realizat pentru un singur instrument 
monodic.”! Acest lucru poate fi observat cu ușurință in Unity Capsule, lucrare in 
care interpretul trebuie să răzbată printr-o mulţime de straturi ale polifoniei 
complexe la nivelul tuturor parametrilor: utilizarea micro-intervalelor, a 
schimbărilor de poziţie a ambuşurii, îndepărtarea flautului de pe buze, folosirea 
„sunetului complex” care înglobează zgomotul, sunetul cu aer, vocea şi diferite 
combinaţii ale acestora. Această polifonie contribuie la formarea celor două 
componente ale emisiei sonore care se referă la „zgomot” şi la „sunetul obişnuit de 
flaut”. Compozitorul foloseşte aici cinci forme ale notelor-pivot, care indică cât de 
“difuz” trebuie să fie sunetul. 


1 Nicolas Darbon, Virtuosité et complexité: l’injuable selon Brian Ferneyhough. „Analyse Musicale” 52, 2005, 
p. 99. 

Exemplul 5: Spectrul emisiei sonore 


Sunt oferite informaţii utile si în legătură cu emisia sonoră prin sugestii ce 
vizează deschizătura ambusurii. Tratarea instrumentală specifică lui Ferneyhough 
contribuie în sine la evoluţia şi la extinderea registrului timbral şi intonational al 
flautului. Registrul variat de sunete care se desfăşoară pe durata celor doar 
unsprezece minute de muzică necesită o impecabilă tehnică şi virtuozitate din 
partea interpretului. Tranziţiile dintre diferitele tipuri de straturi (dintre voce si 
flaut, voce şi efecte sau între zgomot şi sunet) trebuie să fie realizate fără 
întreruperi, foarte lin şi firesc. De aceea, lucrarea sondează în adâncime resorturile 
instrumentului, într-o asemenea măsură încât produce o zdruncinare a tuturor 
fundamentelor interpretative: „rareori o lucrare trece dincolo de cadrul general al 
flautului aşa cum reuşeşte să facă lucrarea Unity Capsule”.! Planul metric prezintă o 
îmbinare de măsuri dintre cele mai variate, de exemplu 11/8, 2/8, 1/8, 6/8, 11/8 care 
necesită din partea interpretului multă concentrare pentru a obţine o execuţie cât 
mai precisă. Gruparea materialului în măsuri este folosită doar pentru a structura 
discursul muzical nerespectându-se accentele specifice timpilor accentuati ai 
măsurii. Aceste măsuri alternative sunt notate folosind o pulsatie de optime, 
asigurând un suport metric constant pentru descifrarea partiturii. În studiu, aceste 
valori ritmice trebuie calculate anterior şi studiate cu ajutorul metronomului 
pentru a observa desele schimbări şi pentru a realiza continuitatea necesară din 
punct de vedere ritmic. 


1 Pierre-Yves Artaud, Unity Capsule, une explosion de quinze minutes”, în Entretemps, No. 3, 1987, 
pp. 107-114. 

Exemplul 6. Notatie ritmică complexă 


Pe lângă dificultăţile metrice şi ritmice, Ferneyhough adaugă şi alte 
elemente de o mare complexitate, precum cantitatea mare de nuanţe şi modalități 
de articulare a sunetului. Schimbările bruşte de dinamică şi registru sunt foarte 
dificil de realizat în interpretare, de aceea compozitorul mărturiseşte în 
colaborările sale cu interpreţii că nuanțele reprezintă notații aproximative ale unor 
stări şi că este importantă intenţia interpretului de a realiza cel mai încet pppp sau 
cel mai puternic fffff şi nu neapărat rezultatul final. Aceste nuanţe sunt scrise cu o 
exactitate covârşitoare şi extrem de minuţios, însă în cadrul unei interpretări nu 
pot fi cântate foarte exact, nu pot să fie absolute. Prin definiţie, o nuanţă de mf sau 
mp nu poate fi cuantificabilă obiectiv. Cu privire la modalităţile de articulare/atac 
ale sunetului, care sunt extrem de variate, paleta se întinde de la note articulate în 
mod traditional (tenuto, accente, staccato, marcato sau legato) până la efecte 
percusive specifice tehnicii extinse la flaut (lip pizzicato, key clicks, slap tongue, 
frullato) si se extinde pana la efecte realizate cu vocea, (accente, note articulate in 
tenuto, frullato vocal sau efecte percusive realizate din coloana de aer). 
Ferneyhough ne oferă anumite indicii despre notație în prefața partiturii: „notele 
din prima măsură indică sunete cântate cu mult aer, notele pivot notate cu litera 
«A» se cântă cu gura deschisă şi cu o respiraţie completă dar neclară, („ciuntind” 
respiraţia); cercul indică efectul unei articulaţii fără aer (slap tongue), T-ul inversat 
înseamnă „a articula” din coloana de aer. De asemenea litera U ne arată unghiul şi 
poziţia instrumentul pe buze; iar semnele cu plus indică efecte percusive precum 
key clicks.” 


1 Brian Ferneyhough, Unity Capsule- Notational Conventions, ed. cit. 

Exemplul 7: Colaj cu procedee ale tehnicii extinse 


De asemenea, există numeroase digitatii neconvenţionale. Pentru 
realizarea corectă a înălțimilor, Ferneyhough ne oferă în legenda lucrării grafice în 
care sunt specificate digitatiile necesare obţinerii acestor microtonii. Însă, pentru 
realizarea acestora, interpretul necesită un control foarte precis al coloanei de aer şi 
dezvoltarea flexibilitatii şi elasticitatii ambuşurii. De aceea este recomandat studiul 
susținut până când aceste deprinderi devin automatisme. Digitatiile notate in 
detaliu au un impact direct asupra divizării spectrului sonor şi sunt observabile 
prin schimbarea culorii sonore. 


Exemplul 8: Digitatii neconvenţionale 

Toate aceste tehnici şi notații folosite de compozitor reprezintă doar o 
parte din arsenalul care face această lucrare atât de solicitantă pentru interpreţi: 
sunt utilizate tehnici care se referă la modalităţi distincte de realizare a frullato-ului 
prin glottal flutter şi flutter tonguing, la două tipuri distincte de glissando (din degete 
şi din buze), dar şi la modul de realizare a efectelor percusive. Notarea exactă a 
înălțimilor alternează în scriitura sa cu procedee ale tehnicii extinse dintre care 
amintim: sunete percusive, key clicks, lip pizzicato, triluri microtonale, sunete 
eoliene, vocalizări ale sunetului, multifonice, armonice ale sunetului — fiecare 
dintre aceste procedee fiind scrise în tempouri şi articulaţii diferite. Dificultăţile 
tehnice provin tocmai din această țesătură continuă de ritmuri şi de tempouri, de 
sisteme de notație microtonală și dinamici extrem de variate, care tind să 
depăşească limitele fireşti ale instrumentului. Folosirea valorilor mici dă 
partiturilor sale un aspect încărcat, însă reflectă continuitatea discursului muzical 
şi sporeşte entuziasmul interpretului pentru tempouri mari. Înălțimea, durata şi 
dinamica notelor sunt extrem de fin notate şi necesită o serie de rafinamente şi 
subtilitati. Datorită rapiditatii cu care se schimbă figurile (micro-unităţile melodice) 
şi gesturile muzicale, procedeele tehnicii extinse şi mai ales schimbarea foarte 
rapidă a grifurilor pe acelaşi sunet (sau grup de sunete), există o tendinţă reflexă 
de respingere a acestei muzicii din partea interpretilor. Ferneyhough sporeşte 
dificultatea lucrării în mod semnificativ prin utilizarea liberă şi inovatoare a 
acestor tehnici. 

Compozitorul are tendinţa de a aduce în prim plan linia cântată de voce 
(în secțiunea întâi şi a treia) cu informaţii despre modul de realizare al acesteia în 
legenda partiturii. Cântarea simultană atât cu vocea cât şi cu flautul este notată în 
partitură printr-o linie verticală care uneşte cele două straturi polifonice. 
De asemenea, există un grafic (în legenda piesei) ce conține simboluri vocale 
preluate din vocabularul fonetic internaţional, în care se explică pronunțarea 
fiecărei vocale şi consoane, în funcție de cuvintele preluate din diferitele limbi de 
circulație internaţională (printre care engleză şi germană). Schimbările dese ale 
acestor simboluri trebuie realizate cât de repede posibil pentru a exista o 
continuitate firească, la fel ca în vorbirea curentă. Pentru fiecare notă cântată cu 
vocea, compozitorul utilizează un simbol nou sau combinaţii de simboluri dorind 
astfel să surprindă publicul printr-o varietate mare de culori. Mai mult decât atât, 
Ferneyhough foloseşte tehnicile vocale în strânsă legătură cu tehnicile folosite 
pentru flaut, cunoscând extrem de bine idiomatica instrumentului. Interacțiunea 
straturilor polifoniei parametrice este asigurată atât din punct de vedere notational 
cât si prin descrierile notate în acele „cutii”, diferentiind astfel situaţiile în care o 
linie are supremaţia sau în care cele două linii sunt egale. „Toate aceste tehnici ies 
din încadrările tradiţionale, se combină, se amalgamează şi se transformă treptat 

din una în alta”! conturând imaginea acelei complexitati „noi”, mult discutate de 
critici şi muzicologi. Ca şi toate celelalte aspecte ale compoziţiei, aceste tehnici sunt 
meticulos planificate şi gândite. Ceea ce este cu adevărat dificil în această lucrare 
este faptul că „în interpretare instrumentistul trebuie să treacă dincolo de aceste 
limitări ale indicatiilor propuse de compozitor şi să intre într-o lume nouă, şi 
anume aceea a semnificaţiilor.”? 


4. 3. Aspecte interpretative 

Prin muzica sa, Ferneyhough a reuşit să extindă sfera practicii 
interpretative, invitând atât interpretul cât şi publicul la transcenderea limitelor 
tradiţionale în realizarea interpretativă şi în ascultarea muzicii sale. Muzica lui 
Ferneyhough (şi în mod special lucrările pentru flaut solo) nu este preocupată de 
sonorități frumoase şi îngrijite, de calitatea sunetului in sine sau de sensibilitatea 
interpretativă, ci caută să descopere resurse şi posibilităţi încă neexplorate. 

În lucrarea Unity Capsule, schimbarea continuă a vocii prin pronunţarea 
diferitelor simboluri vocale vădeşte o stare emoțională oscilantă şi reprezintă o 
expresivitate difuză, asemănându-se cu un şoptit intens şi extrem de energic. 
Astfel, emisia vocală dă naştere unor culori timbrale cu totul inedite. Folosirea 
concomitentă a respirației, a sunetului aerat, a zgomotului şi a sunetului obişnuit 
contribuie la crearea unei stări specifice muzicii lui Ferneyhough. În ce priveşte 
tempoul, compozitorul ne recomandă în prefața lucrării ca acesta să fie cât se poate 
de rapid dar în acelaşi timp să permită respectarea detaliilor notationale. Pauzele 
trebuie să fie foarte bine conştientizate, nu este recomandat să fie scurtate sau 
aproximate, ele făcând parte integrantă din discursul muzical. Din punct de vedere 
agogic piesa este extrem de solicitantă, existând numeroase indicaţii de tempo. Cu 
toate acestea compozitorul în interviurile sale — dar şi în colaborările cu interpreţii, 
insistă asupra păstrării unui puls constant şi a studiului cu metronomul. De 
asemenea, delimitarea gesturilor va stabili forma finală a discursului muzical, iar 
frazele la rândul lor vor contribui la expresivitatea şi reliefarea dramaturgiei 
lucrării. Unity Capsule este o lucrare care se confruntă cu propria sa realitate, o 
realitate a graniţelor dintre lumi. Ca şi în lucrarea Cassandra's Dream Song (1970), 
rolul interpretului este să depăşească fiecare limită în funcţie de posibilităţile sale. 
Chiar dacă detaliile interpretative ale lucrării Unity Capsule variază de la o 
interpretare la alta, structura de bază nu suferă schimbări majore. „Cu cât 
interpreții se familiarizează mai mult cu piesa, cu atât aspiraţiile lor interpretative 
cresc, din dorinţa de a realiza o interpretare cât mai precisă şi mai clară, care poate 


1 Brian Ferneyhough, Collected Writings. Unity Capsule: An Instant Diary. Peters Edition, London, 
nr. 7144, 1975, pp. 98-106. 
2 Pierre-Yves Artaud, Unity Capsule, une explosion de quinze minutes, ed. cit., pp. 107-114. 

deveni o posibilă interpretare-etalon”.! „A exprima energia impulsivă a acestei 
muzici şi, în acelaşi timp, a rămâne concentrat asupra detaliilor extrem de 
minutioase este într-adevăr o mare realizare”? Interpretii sunt deseori puşi in 
situaţia de a renunţa la autonomia interpretării, neavând un criteriu al 
aplicabilitatii excelentei în interpretare, o interpretare etalon sau model. Sunt puşi 
într-o situaţie limită de a-şi formula propria interpretare ţinând cont în acelaşi timp 
de o notație supraîncărcată cu extrem de multe specificaţii care se extind la toţi 
parametrii. Din punct de vedere expresiv, „muzica sa oglindeşte schimbări bruşte 
de conţinut, un conţinut emoţional ce reflectă stări interioare extrem de variate ce 
se întrepătrund”.5 Unity Capsule este pentru compozitor „un creuzet de 
transformări continue; un proces ce conduce spre o evoluţie benefică, o rafinare şi 
înnobilare continuă a propriei personalități”.+ Interpretarea acestei lucrări 
însumează o multitudine de stări umane dintre cele mai profunde care sunt 
realizate atât prin folosirea tehnicilor instrumentale cât şi a celor vocale, 
apropiindu-se de starea sufletească şi de emoția dorită. „Instrument şi 
instrumentist, interpret şi compozitor, toți devin un întreg si sunt transformați şi 
transfigurati de această «unitate a capsulei». Prin intermediul interpretării, este 
chemat şi publicul să păşească în interiorul acestui cerc şi să îşi asume riscul de a fi 
transformat”.5 

